|  |  |  |
| --- | --- | --- |
| Studiestyresak: **16/19** |  | Saksnr.: 2016/ |
| Møte: 07.12 2016 |  |  |

|  |
| --- |
| **LØYPEMELDING OG VIDERE FREMDRIFT FOR ETP-ORDNINGEN (EXCELLENT TEACHING PRACTITIONER)** |

**BAKGRUNN:**

Som første norske institusjon har Det matematisk-naturvitenskaplige fakultet ved UiB innført en meritteringsordning for undervisning, og har nå åpnet for at undervisere kan søke om den pedagogiske kompetansegraden Fremragende underviser (Excellent Teaching Practitioner - ETP). Status som Fremragende undervisertildeles etter søknad til undervisere som systematisk og over tid videreutvikler sin undervisningskompetanse til et nivå som er vesentlig høyere enn den forventede basiskompetansen. Frist for første søknadsrunde er 31. januar 2017, og innkomne søknader vil bli vurdert av en bedømmelseskomite i løpet av vårsemesteret 2017.

En vellykket søknad vil medføre lønnsøkning, og gir i tillegg til den pedagogiske kompetansegraden medlemskap i fakultetets pedagogiske akademi. Akademiet har som formål å bidra til å heve utdanningskvaliteten på fakultetet gjennom en kollegial og samarbeidsorientert undervisningskultur, og får råderett over pedagogiske utviklingsmidler. Midlene kan tildeles både akademimedlemmer og andre etter søknad. Fakultetsadministrasjonen bistår akademiet med administrasjon av ordningen.

Etablering av ordningen ble behandlet i Studiestyret 8. juni og videre behandlet og vedtatt i Fakultetsstyret 16. juni. Informasjon om ordningen er samlet på følgende nettside: <https://wikihost.uib.no/matnat/index.php/Fremragende_underviser_-_Excellent_Teaching_Practitioner>

Den 17. november ble alle MN-fakultetets undervisere (gruppe A) invitert til et seminar for å få mer informasjon om ordningen, søknadsprosessen og fakultetets tilbud om drahjelp og veiledning for potensielle søkere. I oppfølging av informasjonsmøtet ble det i samarbeid med BioCEED arrangert en workshop 2. desember ledet av de pedagogiske utviklerne Anders Ahlberg og Roy Andersson fra Lunds Universitet. Workshopen omhandlet hvordan man skriver en personlig undervisningsportefølje, som er en integrert del av en søknad om status som Fremragende underviser.

Fakultetet har utarbeidet noen overordnede retningslinjer for kriterier og bedømming av ETP-søknader. Det er foreslått å opprette en overordnet styringsgruppe i tillegg til individuelle bedømmelseskomitéer for hver søknad. Søknadene vurderes av bedømmelseskomitéene, som sender sin innstilling til styringsgruppen for endelig godkjenning. Vurderingsprosessen består av vurdering av søknad, undervisningsportefølje og dokumentasjon, samt et intervju.

- Bedømmelseskomiteene settes sammen primært av representanter fra de aktuelle disiplinene, supplert av representanter med pedagogisk/didaktisk erfaring og fra bedømming av pedagogisk kompetanse. Komiteene vil på sikt kunne utgå fra fakultetets Pedagogiske akademi, men det vil bli nødvendig med overgangsordninger inntil akademiet er etablert gjennom at et tilstrekkelig antall undervisere har fått godkjent ETP-status

.

- Styringsgruppen er tenkt å bestå av representanter fra fagdisiplinene ved fakultetet (2-3 undervisere), supplert med medlem(mer) med relevant fagdidaktisk/pedagogisk bakgrunn og kompetanse, ett eksternt medlem med erfaring fra lignende ordninger ved andre institusjoner og en studentrepresentant

I oppstartsfasen er styringsgruppen tenkt ledet av ekstern komiteleder med erfaring fra vurdering av pedagogisk kompetanse og merittering. Thomas Olsson fra LTH Genombrottet vil bli spurt om å gå inn i styringsgruppen for ETP i en tilsvarende rolle som han har i Lund. Studiestyret vil i en oppstartsfase få en sentral rolle frem til vi får på plass medlemmer i fakultetets pedagogiske akademi.

**KOMMENTARER:**

Fakultetet tar i første runde sikte på å etablere en styringsgruppe og bedømmingskomiteer der Studiestyret får en sentral rolle. Representanter fra- eller oppnevnt av Studiestyret vil være viktig frem til det pedagogiske akademiet blir av en slik størrelse at søknadene kan blir vurdert av dem som har oppnådd slik kompetanse. Det er ønskelig med ekstern representasjon i styringsgruppen i oppstartsfasen. LTH i Lund har vært forbilde i etablering av ordningen og har også bidratt med sin kompetanse i workshop og i MN- fakultetet sin prosess med å få etablert ordningen.

Studiestyret bes å diskutere de foreslåtte sammensetningene og rollene for styringsgruppen og bedømmingskomiteene, og i hvilken grad det er hensiktsmessig at ordningen er koblet opp mot bioCEED og LTH i Lund også i fortsettelsen.

Bergen, 05.12.17

MN/ELIHØ